સુરત શહેરમાં ટેક્ષટાઇલ માર્કેટ તથા ડાયમંડ માર્કેટ અને જમીનોના કેસોમાં છેતરપીંડીના વધી રહેલા બનાવોથી વેપારીઓમાં ફેલાયેલા ગભરાટને દૂર કરવા તથા સાચા ગુનેગારોને ઝડપી લઇ ભવિષ્યમાં આ પ્રકારના બનાવો ન બને તે માટે સુરત શહેરની ક્રાઇમ બ્રાન્ચ હેઠળ ''આર્થિક ગુના નિવારણ સેલ''ની રચના કરવાનો રાજ્ય સરકારે નિર્ણય કર્યો છે.ગૃહ રાજ્યમંત્રી પ્રદિપસિંહ જાડેજાએ જણાવ્યું હતું કે, ગુજરાતની સમૃધ્ધિ, સલામતી, સુરક્ષા જળવાઇ રહે તે માટે રાજ્ય સરકાર સતત ચિંતિત છે. સુરત શહેરમાં ટેક્ષટાઇલ માર્કેટમાં વેપારીઓ પાસેથી ઉધારે લીધેલ માલનું પેમેન્ટ ન કરીને છેતરપીંડી આચરવાના બનાવો બનવા પામ્યા છે. ડાયમંડ માર્કેટમાં અને જમીનોના કેસોમાં પણ છેતરપીંડીની ફરીયાદો ઉઠવા પામી છે.